काठमाडौं टिम च्याम्पियनसिप : आठ टिमले खेल्ने
कुमारी बैंक काठमाडौं टिम च्याम्पियनसिप ब्याडमिन्टनमा ८ कर्पोरेट हाउसले प्रतिस्पर्धा गर्ने आयोजक काठमाडौं ब्याडमिन्टन एकेडेमी (केबीए) ले बिहीबार घोषणा गरेको छ ।
काठमाडौं — कुमारी बैंक काठमाडौं टिम च्याम्पियनसिप ब्याडमिन्टनमा ८ कर्पोरेट हाउसले प्रतिस्पर्धा गर्ने आयोजक काठमाडौं ब्याडमिन्टन एकेडेमी (केबीए) ले बिहीबार घोषणा गरेको छ ।त्रिपुरेश्वरस्थित राखेप कभर्डहलमा पुस ६–९ सम्म हुने च्याम्पियनसिपमा नेपाल विद्युत प्राधिकरण, कुमारी बैंक, नेपाल टेलिकम, आईएमई ग्रुप, नेपाल राष्ट्र बैंक, सिल्क ग्रुप, नेपाल आयल निगम र कान्तिपुर पब्लिकेशन्सले दुई समूहमा रहेर लिगकम नकआउटका आधारमा प्रतिस्पर्धा गर्ने केबीएकी अध्यक्ष रीता विष्टले बताइन् । कुमारी बैंकको मुख्य प्रायोजनमा हुने च्याम्पियनसिपका लागि नेपाल ब्याडमिन्टन संघको वरीयतामा रहेका शीर्ष आठ खेलाडीलाई ‘लक्की ड्र’ बाट टिममा बाँडफाँट बिहीबारै गरिएको छ ।आठ टिमले १–१ महिला र पुरुष खेलाडी लिएका छन् । टिममा ६ देखि ८ खेलाडी हुनेछन्, जहाँ वरीयताप्राप्त दुई खेलाडीबाहेक अरू कर्पोरेट हाउसमै आबद्ध हुनुपर्ने बताइएको छ । पाँचौं वरीयताकी जेसिका गुरुङ र आठौं स्थानमा रहेकी सीता राई चोटका कारण सहभागी नहुने भएपछि उनीहरूको स्थानमा नवौं र दसौं वरीयताका क्रमशः सीमा राजवंशी र सम्झना शर्माले टिम च्याम्पियनसिप खेल्ने केबीएका सचिव दीपक थापाले बताए ।सीमाले टेलिकमबाट खेल्नेछिन् । पुरुषतर्फ शीर्ष वरीयताका रत्नजित तामाङ पनि टेलिकममै परे । महिलातर्फ शीर्षस्थानकी नङसलदेवी तामाङसँगै नवीन श्रेष्ठ (आठौं) आईएमई ग्रुपमा पुगे । राष्ट्र बैंकमा अमिता गिरी र दीपेश धामी आबद्ध भए । दुवै खेलाडी दोस्रो वरीयतामा छन् । तेस्रो स्थानमा रहेका विकास श्रेष्ठ र अनुमाया राईले सिल्क ग्रुपबाट खेल्नेछन् । पछिल्लोपल्ट महिला स्पर्धामा सफलता पाइरहेकी रसिला महर्जन (चौथो) र विष्णु कटवाल (पाँचौं) आयल निगममा परे भने कुमारी बैंकमा सुदीप सेढाईं (छैटौं) र सुनयाना मुखिया (सातौं) आबद्ध भए । विद्युत् प्राधिकरणमा दीपक बोहरा (सातौं) र शोभा गौचन (छैटौं) छन् भने कान्तिपुरको जर्सीमा साजनकृष्ण ताम्राकार (चौथो) र सम्झना शर्मा (दसौं) ले खेल्नेछन् ।करिब ४९ लाख ४६ हजार रुपैयाँ बजेटको च्याम्पियनसिपमा विजेताका वरीयताप्राप्त खेलाडीले ७५ हजार, उपविजेताले ६० हजार, तेस्रोले ५५ हजार र चौथोले ४७ हजार ५ रुपैयाँ पाउनेछन् । वरीयताप्राप्त खेलाडीलाई दर्ता हुनेबित्तिकै २० हजार र प्रत्येक खेलमा ‘म्याच फी’ २ हजार ५ सय दिने पनि बताइएको छ । महिला र पुरुषका लागि समान पुरस्कार राखिएको च्याम्पियनसिपमा समूह चरणबाटै बाहिरिने खेलाडीले ३५ हजारसम्म पाउन सक्छन् ।पाँच स्पर्धा समावेश वरीयतामा रहेका खेलाडीहरूले मेन्स र वुमेन्स सिंगल्समा खेल्नेछन् । उनीहरूसँगै कर्पोरेट हाउसमा आबद्ध व्यक्ति समावेश जोडी मेन्स र वुमेन्स डबल्समा हुनेछन् । कर्पोरेट डबल्समा भने वरीयतामा रहेका खेलाडीले खेल्न पाउने छैनन्, जहाँ कर्पोरेट हाउसमै आबद्ध खेलाडी हुनुपर्ने केबीएले जनाएको छ । पाँचमध्ये कुनै तीन स्पर्धा जित्ने टिमले खेल जित्नेछ ।